b'\n_START_ARTICLE_\nVrag se \xc5\xbeeni\n_START_PARAGRAPH_\nVrag se \xc5\xbeeni ali zlodejeve neveste je slovenska ljudska pripovedka.\n_START_SECTION_\nSopomenke in sopomenski odtenki za besedo\xc2\xa0\xc2\xbbvrag\xc2\xab\n_START_PARAGRAPH_\nVrag je beseda, ki ima v slovenskem jeziku mnogo sopomenk in tudi sorodnih besed (sopomenskih odtenkov). Njegove sopomenke so: hudi\xc4\x8d, peklen\xc5\xa1\xc4\x8dek, hudiman, hudimar, hudir, hudoba, nebodigatreba, hudobec, zlobec, plent, klek, duhovin, duhovina, demon, zli duh, rogatec, roga\xc4\x8d, nebodigatrega, bognasvaruj, sku\xc5\xa1njavec in spodnji.\n_START_SECTION_\nLiki\n_START_PARAGRAPH_\nV pravljici nastopa samo pet likov, katerih imena niso podana: o\xc4\x8de, tri h\xc4\x8dere in vrag._NEWLINE_O\xc4\x8de je stranski knji\xc5\xbeevni lik. Tako je odlo\xc4\x8den poro\xc4\x8diti svoje h\xc4\x8dere, da vse tri zaupa enemu \xc4\x8dloveku. Ta \xc4\x8dlovek je sicer na videz uglajen, a je popoln neznanec._NEWLINE_Vrag je negativec: Poizveduje, preizku\xc5\xa1a in zavaja o\xc4\x8deta in h\xc4\x8dere. V oblast \xc5\xbeeli dobiti \xc4\x8dim ve\xc4\x8d deklet. Svojim \xc5\xbeenam prepove vstop v sobo, v kateri je pekel, a prav zaradi tega, ker se zaveda, da jih bo premagala radovednost._NEWLINE_Starej\xc5\xa1i h\xc4\x8deri sta stranska knji\xc5\xbeevna lika, ki vragovi uglajenosti in prijaznosti nasedeta._NEWLINE_Najmlaj\xc5\xa1a h\xc4\x8di je glavni knji\xc5\xbeevni lik, ki se ne pusti zapeljati in je junakinja. Je razmi\xc5\xa1ljujo\xc4\x8di \xc5\xbeenski lik, ki zna poskrbeti zase.\n_START_SECTION_\nVrag v ljudski pripovedki\n_START_PARAGRAPH_\nVrag v ljudski pripovedki po navadi zavaja ljudi, predvsem dekleta, da bi dobil oblast nad njimi in jih zvabil v pekel (Vrag se \xc5\xbeeni, hudobna ma\xc4\x8deha in pastorka). Podobno vlogo, kot vrag ima lahko tudi Povodni mo\xc5\xbe (Ur\xc5\xa1ka in Povodni mo\xc5\xbe, Od Povodnega mo\xc5\xbea). Vrag lahko tudi pomaga dobrim ljudem, da bi pridobil sebi\xc4\x8dne ljudi (Vragov svak - \xc4\x8ce\xc5\xa1ka pravljica). Lahko pa pomaga ljudem, ne da bi omenil pla\xc4\x8dilo, na koncu pa zahteva \xc5\xbertev (Ti vrag, ti, Vrag in njegov vajenec). Tako vlogo imajo lahko tudi \xc5\xa1kratje (\xc5\xa0picparkeljc)\n_START_SECTION_\nNov lik v ljudski pripovedki\n_START_PARAGRAPH_\n\xc5\xbdenski liki v ljudskih pravljicah in pripovedkah so po navadi zlobni (Ma\xc4\x8deha pri Janku in Metki, ma\xc4\x8deha v pripovedki Zlobna ma\xc4\x8deha in pastorka) ali pa nemo\xc4\x8dni (pastorka v pripovedki Zlobna ma\xc4\x8deha in pastorka). Tu pa se pojavi nov lik \xc5\xbeenske junakinje.\n_START_SECTION_\nPrimerjave z drugimi besedili\n_START_PARAGRAPH_\nV slovenski pripovedki z naslovom Ma\xc4\x8deha in pastorka prav tako nastopa vra\xc5\xbeji \xc5\xbeenin, ki \xc5\xbeeli odnesti dekleta s seboj v pekel. Glavni liki so o\xc4\x8de, h\xc4\x8di, ma\xc4\x8deha in ma\xc4\x8dehina h\xc4\x8di. Pastorko odvedejo v gozd. Tam pomaga \xc5\xbeivalim, zato tudi \xc5\xbeivali njej pomagajo in je zlodej ne odnese, podari pa ji mo\xc5\xa1njo cekinov in lepo obleko. Ma\xc4\x8deha po\xc5\xa1lje svojo h\xc4\x8der, ki pa \xc5\xbeivalim ne pomaga in \xc5\xbeivali ne njej. Zlodej jo raztrga._NEWLINE_V francoski pravljici Sinjebradec nastopa mo\xc5\xbe, ki se je \xc5\xbee mnogokrat poro\xc4\x8dil in vsaki \xc5\xbeeni, tako kot vrag v pripovedki Vrag se \xc5\xbeeni, dovoljuje vstop v vse sobe, razen v eno. Tudi Sinjebradec kr\xc5\xa1itev te prepovedi sankcionira z \xc5\xbeenino smrtjo.\n_START_SECTION_\nVsebina\n_START_PARAGRAPH_\nPripovedka govori o o\xc4\x8detu treh h\xc4\x8dera, ki si \xc5\xbeeli, da bi se omo\xc5\xbeile. Ponudi se hudi\xc4\x8d, preoble\xc4\x8den v plemi\xc5\xa1kega gospoda. Omo\xc5\xbei se z najstarej\xc5\xa1o in ji naro\xc4\x8di, naj nosi zlato jabolko po hi\xc5\xa1i, vendar ji v eno sobo prepove vstop. \xc5\xbdena iz radovednosti pogleda v sobo; v njej je pekel. V grozi spusti jabolko in ko hudi\xc4\x8d odkrije, da ga nima jo vr\xc5\xbee v pekel. Hudi\xc4\x8d zaprosi tudi za roko srednje stare h\xc4\x8dere, ki se ji zgodi isto. Hudi\xc4\x8d nato zaprosi za roko tretje h\xc4\x8dere, ki pa je pametnej\xc5\xa1a in si jabolko zave\xc5\xbee v predpasnik. Tako ne gre v pekel. Sestri re\xc5\xa1i tako, da jih da v ko\xc5\xa1are, hudi\xc4\x8du pa re\xc4\x8de, da so to darovi za o\xc4\x8deta in naj mu jih odnese. Tudi sama gre tako v ko\xc5\xa1aro in se re\xc5\xa1i hudi\xc4\x8da.\n_START_SECTION_\nAnaliza besedila\n_START_PARAGRAPH_\nV pripovedki nastopa \xc4\x8darovnija - vragova preobrazba, s katero vrag prepri\xc4\x8da o\xc4\x8deta, da je pravi \xc5\xbeenin za njihove h\xc4\x8dere. Uporabljeno je tudi \xc5\xa1tevilo, ki je pravlji\xc4\x8dno - tri h\xc4\x8dere in ima tipi\xc4\x8dno lastnost ljudske pravljice, da je najmlaj\xc5\xa1i potomec (potomka) glavni junak. Kljub tem pravlji\xc4\x8dnim lastnostim pa je to pripovedka, saj ji lahko posredno dolo\xc4\x8dimo tudi \xc4\x8das dogajanja (v zgodbi je Vrag). Obstajata dve verziji pripovedke z razli\xc4\x8dnima naslovoma (Vrag se \xc5\xbeeni in Zlodejeve neveste), kar tudi pri\xc4\x8da o tem, da je to ljudska pripovedka. V verziji z naslovom Zlodejeve neveste sta omenjena tudi Jezus in Marija.'